Након сазнања о неуспеху црногорских партизана приликом напада на Пљевља, Врховни штаб НОП одреда Југославије позвао је Арса на реферисање. У Дренову, код Пријепоља, где се налазио Врховни штаб, стигао је 12. децембра. Током разговора са Врховним командантом Јосипом Брозом Титом, поднео је усмени извештај о неуспелом нападу на Пљевља и стању у Црногорском НОП одреду, након чега је добио задатак да део својих снага, који су се налазиле око Пљеваља, упути на десну обалу Лима у рејон источно од Пријепоља, како би тамо, са партизанским јединицама из Србије, блокирале тамошњи италијански гарнизон и евентуалног га заузеле. Штаб италијанске дивизије „Пустерија”, након напада на Пљевља, повукао је своје посаде из низа места у југоисточној Босни и Санџаку и груписао их у већим гарнизонима у Пљевљима, Пријепољу, Прибоју и Вишеграду, док је места из којих се повукао предао четницима. Врховни штаб НОПОЈ тада је донео одлуку да своје јединице пребаци на простор који су Италијани напустили, па је наредио Арси Јовановићу да ослободи Рудо. Предводећи борце батаљона „18. октобра”, без борбе је 17. децембра 1941. заузео Рудо, из кога су се под налетом партизанских снага повукли четници. Два дана потом, у Рудо је стигао Врховни штаб, а 21. децембра 1941. у њему је формирана прва партизанска бригада — Прва пролетерска народноослободилачка ударна бригада. Одлука о формирању бригаде донета је 7. децембра 1941. на седници Политбироа ЦК КПЈ у Дренови, а на њеној реализацији, након ослобођења Рудог, радили су Арсо и његов друг капетан Перо Ћетковић. Они су детаљно разрадили организацију и формацију прве партизанске оперативне јединице. У састав новоформиране бригаде ушле су јединице из Црногорског НОП одреда, па је он био расформиран. Арсо је тада задржан у Врховном штабу, где је био предвиђен за дужност начелника Штаба.